Margrethe Vestager (RV), 1999-02-03:
Jeg vil gerne begynde med at oplæse teksten på de to forespørgsler, sådan at det er klart for de tilstedeværende, hvad det er, jeg svarer på.
Forespørgslen F 7 har følgende ordlyd: »Hvilke konkrete initiativer agter regeringen at tage i anledning af Rigsrevisionens og Undervisningsministeriets undersøgelse af de muslimske friskoler for at sikre, at misbrug ikke længere kan finde sted.« Teksten til forespørgslen nr. F 8 er følgende: »Hvad kan ministeren oplyse om de muslimske friskoler Manarul-Huda og Al-Huda i København og Al-Irchad i Helsingør, om skolernes forbindelser til den prosyriske organisation AICP, om skolernes økonomi og eventuelle overførsler af penge til udlandet, om det pædagogiske niveau i undervisningen, herunder brugen af censurerede undervisningsmaterialer, og om tilsynet med friskolerne, samt om hvad ministeren vil foretage sig for at rette op på forholdene og forhindre gentagelser.
« Det er det, jeg har tænkt mig at svare på, og jeg er naturligvis fuldstændig parat til i de efterfølgende runder at inddrage andre spørgsmål i debatten.
Undervisningsministeriet har afgjort sagerne om, hvorvidt de tre skoler, som forespørgslerne her vedrører, opfylder betingelserne for at modtage tilskud i henhold til loven, og ministeriets afgørelser er naturligvis baseret på de bestemmelser, som findes i den pågældende lovgivning.
Jeg vil derfor begynde med at sige noget om, hvad det er for nogle sanktionsmuligheder, som friskoleloven indeholder ved eventuel overtrædelse af dens regler.
Efter loven kan undervisningsministeren beslutte, at der ikke ydes tilskud til en skole, hvis der efter ministerens skøn ikke er tilstrækkelig sikkerhed for, at skolen opfylder lovens krav om, at skolen skal være uafhængig, og at skolens midler alene må gå til skolens egen skole- og undervisningsvirksomhed.
Herudover kan ministeren ved sin stillingtagen inddrage alle andre forhold, der har betydning for bedømmelsen af, om skolen er uafhængig, og hvordan skolens midler forvaltes.
Hvis en samlet bedømmelse af alle disse forhold falder ud til, at der ikke er tilstrækkelig sikkerhed for, at skolen er uafhængig, vil den derfor ikke kunne få tilskud efter friskoleloven.
Hvis en skole har anvendt midler i strid med friskolelovgivningens tilskudsregler, så kan ministeriet kræve tilskuddet tilbagebetalt helt eller delvis.
Ministeriet har på baggrund af sin undersøgelse af sagen besluttet, at den ene skole - det vil være kendt for alle tilstedeværende - Manarul-Huda-skolen i København ikke længere skal have statstilskud, og at skolen skal tilbagebetale omkring 1 mio. kr., som den har brugt i strid med reglerne i friskolelovgivningen.
De fleste af de penge stammer fra skolernes tilskud til en skolefritidsordning, der ikke opfylder minimumskravet til forældrenes betaling.
Resten af pengene er brugt til andet end undervisning og skoledrift, bl.a. til AICP's libanesiske ledelses besøg i Danmark og til bøger, som er fordelt uden for skolen, og som altså ikke er brugt til skolens formål.
Al-Irchad-skolen i Helsingør skal tilbagebetale 28.000 kr., som er brugt ved et besøg fra Libanon.
De er altså også brugt til noget, som ikke ligger inden for skolens formål.
Al-Irchad-skolens og Al-Huda-skolens økonomi og administration vil blive fulgt nøje af Undervisningsministeriet i fremtiden.
Hvis skolernes uafhængighed ikke opretholdes, vil tilskuddet til disse skoler også bortfalde, men det vil komme an på en konkret vurdering. Forbindelserne mellem den libanesiske organisation AICP og skolerne er undersøgt specielt i lyset af friskolelovens krav om uafhængighed.
På grundlag af de mange forskellige forbindelser, som ministeriet har konstateret, har ministeriet i sin afgørelse fastslået, at der ikke er tilstrækkelig sikkerhed for, at Manarul-Huda-skolen er uafhængig.
Der er dels tilbagebetalt en række lån, som skolerne har optaget i forbindelse med deres etablering, og dels har der været tale om indkøb af arabisksproget materiale.
I det store og hele er der dog ikke belæg for at sige, at der er overført store pengebeløb til AICP.
Bortset fra de forhold, som ministeriet har krævet tilbagebetaling af tilskud for, herunder altså brug af penge til AICP's ledelses besøg på to af skolerne, er der ikke fundet forhold, som strider mod lovgivningen, og der er heller ikke fundet tegn på, at der skulle være begået strafbare forhold, og derfor er der intet grundlag for at inddrage politiet i sagen.
Med hensyn til det pædagogiske niveau har Undervisningsministeriet anmodet skolekommunerne om at føre et særligt tilsyn med skolerne og afgive en redegørelse om det tilsyn, og ministeriet har modtaget disse tre redegørelser.
For så vidt angår Manarul-Huda-skolen og Al-Huda-skolen, så fremgår det, at de tilsynsførende vurderer, at undervisningen står mål med det, der almindeligvis kræves i folkeskolen, og det er det, der er friskolelovens krav til de frie skoler.
Redegørelserne giver heller ikke grund til at betvivle, at undervisningssproget er dansk, hvilket jo også er et krav
i friskolelovgivningen
Den tilsynsførende ved Al-Irchad-skolen udtaler som sin samlede vurdering, at skolen arbejder ihærdigt på at forbedre de mangler, som den tilsynsførende har påpeget, men at tiden har været for kort til at udvise radikale ændringer.
Forespørgerne har været inde på skolernes brug af undervisningsmateriale, at der har været overstregninger og lignende, og i det fortsatte svar, som jeg har afgivet på onsdagsspørgsmål nr. S 390 fra hr. Christian H. Hansen,
har jeg refereret en udtalelse fra Justitsministeriet, og heraf fremgår, at censurforbudet i grundlovens § 77 sigter til visse indgreb fra offentlige myndigheders side mod offentliggørelse af ytringer.
En privatskoles udeladelser eller overstregninger i allerede offentliggjorte bøger er derfor ikke censur i grundlovens forstand.
Jeg ønsker ikke at gribe ind i den frihed hverken for muslimske skoler eller for andre idébestemte, frie grundskoler.
Og Undervisningsministeriet har heller ikke foretaget selvstændige undersøgelser af undervisningsmaterialet på de tre skoler. Endelig finder jeg ikke, at det indgår i Undervisningsministeriets opgaver som ansvarlig for friskolelovgivningen at undersøge, om der sker krænkelse af rettigheder, som forfattere har i henhold til anden lovgivning, som henhører under andre ministerier.
På baggrund af den redegørelse fra det særlige tilsyn med Al-Irchad-skolen vil vi anmode Helsingør Kommune om fortsat at føre tilsyn med skolen med henblik på senest den 1. maj at kunne give en redegørelse til ministeriet om elevernes standpunkt og om undervisningen, fordi den som sagt skal stå mål med den undervisning, som gives i folkeskolen,
og undervisningssproget skal være dansk.
Jeg finder, at Undervisningsministeriet i den her sag har iværksat de undersøgelser, der er nødvendige.
Undervisningsministeriet har vurderet, om der er tale om uafhængige skoler, om der finder økonomisk misbrug sted, samt
om skolerne lever op til friskolernes krav om at give den undervisning, der står mål med, hvad der almindeligvis kræves i folkeskolen, og om undervisningssproget er dansk
Og ministeriets undersøgelser er mundet ud i en afgørelse, som er baseret på friskolelovens bestemmelser, og sagen giver efter min opfattelse ikke anledning til at foreslå ændringer i friskoleloven. I forbindelse med Tingets behandling af beslutningsforslag nr. B 13 tilkendegav den fungerende undervisningsminister, at Undervisningsministeriet fortsat vil følge udviklingen meget nøje og herunder selvfølgelig også effekten af de opstrammede regler, som Tinget her vedtog i foråret, og i den sammenhæng selvfølgelig også vurdere, om der er behov for yderligere opstramninger, men det vil ske under hensyn til den frihedstradition og den grundlæggende tradition, vi har i forhold til friskolelovgivningen her i Danmark, og det er at fastholde, at vi har undervisningspligt og ikke skolepligt.
Dette løfte står jeg naturligvis fuldt ud ved.
Forhandling